 

Informācija plašsaziņas līdzekļiem

2025. gada 16. jūnijā

**Programma “Latvijas skolas soma” sarunu festivālā “LAMPA” piedāvās plašu divu dienu programmu**

**Šā gada sarunu festivālā “LAMPA” 20. un 21. jūnijā Cēsīs Latvijas Nacionālā kultūras centra kultūrizglītības programma “Latvijas skolas soma” pirmo reizi veidos divu dienu programmu. Tā tiek radīta kopā ar kultūras nozares profesionāļiem, kultūras nevalstisko organizāciju pārstāvjiem un pētniekiem, kas piedāvās diskusijas, dejas un teātra izrādes, kā arī radošās darbnīcas. Uz festivāla laiku “Latvijas skolas soma” izveidos īpašu kultūrvietu “Aizskatuve”, kas iepriekš kultūras pieredzēm vēl nav izmantota. Kā ierasts miniLampa teltī festivāla jaunākie skatītāji būs aicināti uz teātra izrādi.**

Festivāla pirmajā dienā, **20. jūnijā**, apmeklētāji būs aicināti darboties ISSP skolas radošajā fotogrāfijas laboratorijā, kā arī Laikmetīgās kultūras nevalstisko organizāciju asociācijas rīkotajā diskusijā sarunāties par to, kāda kultūras pieredze jauniešiem ir nepieciešama, lai rosinātu viņu līdzdalību un palīdzētu attīstīt kritisko domāšanu, empātiju un radošumu. Dienas noslēgumā kultūrtelpā “Aizskatuve” būs iespējams noskatīties un līdzdarboties teātra trupas “Kvadrifrons” šobrīd tematiski ļoti aktuālajā izrādē “Vēlēšanās”.

**21. jūnijā** miniLAMPA teltī festivāla jaunākie apmeklētāji aicināti noskatīties Cēsu Mazā teātra izrādi “Figūras”. Kultūrtelpā “Aizskatuve” Latvijas Kultūras akadēmijas Kultūras un mākslu institūts rīkos diskusiju par to, kā veicināt autentisku jauniešu līdzdalību demokrātijas procesos. Laikmetīgās dejas apvienības “SIXTH” aicinās pieredzēt deju kā izpausmes formu un sevis iepazīšanas veidu. Dienu noslēgs bundzinieka Reiņa Reķa interaktīvā bungu koncertprogramma.

Kultūrtelpa “Aizskatuve” ko festivālam “LAMPA” radīs kultūrizglītības programma “Latvijas skolas soma”, būs vieta sarunām un radošai līdzdalībai, ar piemēriem apliecinot, kā kultūra palīdz izprast sabiedriskos procesus un veicina līdzdalību. Tās mērķis ir radīt iespēju satikties visa vecuma un pieredžu apmeklētājus un rosināt kopā domāt, diskutēt un izzināt. Kultūrtelpa “Aizskatuve” tiek veidota ar pārliecību, ka māksla un kultūra spēj rosināt izpratni, empātiju un iesaisti. **”Aizskatuve” festivāla laikā būs atrodama starp Cēsu pils un Maija parkiem (Lenču iela 6).**

**"Latvijas skolas soma” programma sarunu festivālā LAMPA**

**Piektdiena, 20. jūnijs**

**Darbnīca “Radošā fotogrāfijas laboratorija” | Plkst. 12.30–15.00 kultūrtelpā “Aizskatuve”**

Darbnīca piedāvā interaktīvu un izglītojošu piedzīvojumu analogās fotogrāfijas un objektu dizaina veidošanas pasaulē. Tā ir iespēja iedziļināties un izmēģināt fotogrāfiju kā vizuālās mākslas mediju un mācīties pārdomātā veidā radīt un lasīt attēlus.

ISSP Skolas darbnīca “Radošā fotogrāfijas laboratorija” tapusi ar Valsts Kultūrkapitāla fonda 2025. gada mērķprogrammas “Programmas “Latvijas skolas soma” satura radīšana” atbalstu. Darbnīca būs pieejama skolām, sākot ar 2025. gada rudeni.

**Rīko**

ISSP Skola sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/2976>

//

**Diskusija “Starp mākslu un didaktiku – kāda kultūras pieredze jauniešiem nepieciešama un kas jādara, lai jaunietis to saprastu?” | Plkst. 15.30–17.00 kultūrtelpā “Aizskatuve”**

Lai jaunieši pilnvērtīgi izprastu pasauli, ir būtiski nodrošināt viņiem piekļuvi dažādām mākslas formām. Laikmetīgās kultūras pieredze, kas ietver ne tikai teātra izrāžu, mākslas izstāžu, mūzikas koncertu un literatūras pasākumu apmeklējumu, bet arī līdzdalīgas norises, palīdz jauniešiem attīstīt kritisko domāšanu, empātiju un radošumu. Taču nereti sakaršanās ar iepriekš nepazīstamo un nezināmo raisa neizpratni. Kā uz to reaģēt pieaugušajiem – skolotājiem un kultūras darbiniekiem?

**Piedalīsies**

Armands Siliņš-Bergmanis, operdziedātājs.

Kristaps Broks, Eduarda Veidenbauma muzeja "Kalāči" jauniešu grupas dalībnieks, EEZ un Norvēģijas grantu projekta "Vairāk gaismas" dalībnieks, kultūras notikuma "Veidenfests" organizators.

Kristīne Kornijanova, Ventspils 4. vidusskolas sociālo zinātņu skolotāja.

Māra Žeikare, mākslas zinātniece, Latvijas Laikmetīgās mākslas centra izglītības un mākslas mediācijas programmu kuratore.

**Vadīs**

Alma Kušķe, skatuves mākslas producente.

**Rīko**

Laikmetīgās kultūras nevalstisko organizāciju asociācija sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/2975>

//

**Izrāde “Vēlēšanās” | Plkst. 19.00–19.45 kultūrtelpā “Aizskatuve”**

Izrāde-stendaps ar pavāršova elementiem, kā mērķis ir veicināt izpratni par demokrātiju, vēlēšanu sistēmu un līdzdalības nozīmi. Aktieris Jānis Kronis interaktīvā formā kopā ar skatītājiem “pagatavo rasolu”, kura sastāvdaļas simbolizē vēlēšanu procesu un rezultātus. Izrāde aicina uz diskusiju un domāšanu par savu atbildību sabiedrībā.

Izrāde ar līdzdalības elementiem. Vietu skaits ierobežots.

Izrādes ilgums: 45 minūtes.

Teātra trupas “Kvadrifons” izrāde “Vēlēšanās” ir iekļauta programmā “Latvijas skolas soma” un ir piemērota 10.–12. klašu skolēniem. Izrāde pieejama izbraukumos uz skolām.

**Rīko**

Teātra trupa “Kvadrifrons” sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/2978>

**Sestdiena, 21. jūnijs**

**Izrāde “Figūras” | Plkst. 14.30–15.10 miniLAMPA teltī**

Vizuāli skanīga, figurāli figūrīga izrāde bērniem, kas uzdod jautājumus: Vai saule ir aplis? Vai egle ir trīsstūris? Vai māja ir kvadrāts? Vai varbūt viss ir pavisam otrādi? Varbūt debesis ir jūra, un jūra ir debesis? Varbūt divi cilvēki var uzbūvēt pasauli pasaulē? Izrāde aicina gan mazus, gan lielus skatītājus domāt par pasaules formām un telpu, vienlaikus mudinot arī pašiem iesaistīties “pasaules būvēšanā”.

Režisore: Liena Šmukste

Mūzika un dziesmas: Mikus Frišfelds

Lomās: Sandija Dovgāne, Artis Jančevskis

Scenogrāfe un kostīmu māksliniece: Berta Vilipsone

Izpildproducente: Ilze Liepa (Cēsu Mazais teātris)

Izrāde tapusi 2023. gada Valmieras vasaras teātra festivāla ietvaros.

Izrādes ilgums: 40 min

**Rīko**

Cēsu Mazais teātris sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/3112>

//

**Diskusija “Autentiskā līdzdalība – kāda tā ir un kā to atpazīt?”| Plkst. 12.30–14.00 kultūrtelpā “Aizskatuve”**

Nav noslēpums, ka daļa jauniešu mūsdienu demokrātiju vērtē kā inscenētu un savu līdzdalību šajā sabiedrībā kā demonstratīvu un dekoratīvu. Ir laiks runāt par izmaiņām, kas nepieciešamas mūsu uztverē un rīcībā, līdzdalību balstot pašu jauniešu definētās interesēs, nodrošinot jauniešu balsi, varas dalīšanu, caurspīdīgumu un atbildību, kā arī atbalstu. Aicinām uz jēgpilnu sarunu, kurā tiksies pētītāji, rīmētāji, zīmētāji un citi zinātāji.

Diskusija tiek rīkota projekta “Jauniešu autentiskas līdzdalības priekšnoteikumi formālās un neformālās izglītības vidē (UNFRAMED)” (Nr. VPP-IZM-Izglītība-2023/6-0002) ietvaros. Projektu finansē Latvijas Republikas Izglītības un zinātnes ministrija valsts pētījumu programmas “Izglītība” (2023.–2026.) ietvaros. Valsts pētījumu programmu administrē Latvijas Zinātnes padome.

**Piedalīsies**

Anda Laķe, Latvijas Kultūras akadēmijas profesore, socioloģijas doktore un vadošā pētniece.

Lauris Zalāns, RADIO TEV ētera personība.

Edgars Bērziņš, vēstures skolotājs, Latvijas Universitātes Pedagoģijas, psiholoģijas un mākslas fakultātes izglītības zinātņu doktorants, biedrības "Eiropas Kustība Latvijā" valdes loceklis.

Madara Senkāne, 10., 11. un 12. Jauniešu Saeimas deputāte, Valmieras Pārgaujas Valsts ģimnāzijas skolniece.

**Vadīs**

Liene Valdmane, “Eiropas Kustība Latvijā” ģenerālsekretāre.

**Rīko**

Latvijas Kultūras akadēmijas Kultūras un mākslu institūts sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/2974>

//

**Interaktīvā dejas izrāde “Es pamēģināšu” | Plkst. 15.00–15.45 kultūrtelpā “Aizskatuve”**

Izrāde-nodarbība, kurā ikviens aicināts pieredzēt deju kā izpausmes formu un sevis iepazīšanas veidu. Caur kustību, profesionāla dejotāja vadībā, dalībnieki tiek rosināti apzināties savu ķermeni, emocijas un individuālo spēku. Izrāde veicina pašapziņu un savieno mentālo ar fizisko pasauli, padarot deju pieejamu un iedvesmojošu.

Izrāde ar līdzdalības elementiem.

Izrādes ilgums: 45 minūtes

Laikmetīgās dejas apvienības “SIXTH” interaktīvā dejas izrāde “Es pamēģināšu” ir iekļauta programmā “Latvijas skolas soma” un ir piemērota 5.–12. klašu skolēniem. Izrāde pielāgojama dažāda vecuma bērniem un jauniešiem un pieejama izbraukumos uz skolām.

**Rīko**

Laikmetīgās dejas apvienība “SIXTH” sadarbībā ar Latvijas Nacionālā kultūras centra kultūrizglītības programmu “Latvijas skolas soma”.

Informācija festivāla tīmekļvietnē: <https://festivalslampa.lv/lv/programma/pasakumi/2977>

//

**Interaktīvā bungu koncertprogramma “80 minūtēs apkārt zemeslodei” | Plkst. 17.00–20.00 kultūrtelpā “Aizskatuve”**

Dzīvespriecīga un skaļi ritmiska, interaktīva bungu koncertprogramma, kas atgādina par ritma nozīmi ikdienā un mūzikā. Ar dažādu sitamo instrumentu palīdzību dalībnieki aicināti doties ceļojumā cauri laikam un kultūrām, atklājot mūzikas izcelsmi, vēsturi un attīstību, kā arī paši iesaistīties ritma radīšanā.

Koncertprogramma tiek atkārtota divas reizes ar nelielu pārtraukumu starpā.

Bundzinieka Reiņa Reķa Interaktīva bungu koncertprogramma “80 minūtēs apkārt zemeslodei” ir iekļauta programmā “Latvijas skolas soma” un ir piemērota 1.–12. klašu skolēniem. Izrāde pielāgojama dažāda vecuma bērniem un jauniešiem un pieejama arī izbraukumos uz skolām.

**Rīko**

Bundzinieks Reinis Reķis sadarbībā ar Latvijas Nacionālā kultūras centra kultūrizglītības programmu “Latvijas skolas soma".

Informācija festivāla tīmekļvietnē: <https://festivalslampa.lv/lv/programma/pasakumi/2973>

//

Sarunu festivāla LAMPA pasākumos notiks fotografēšana un filmēšana un iegūtie attēli tiks izmantoti publicitātes un sabiedrības informēšanas vajadzībām, izvietojot tos festivāla LAMPA un programmas “Latvijas skolas soma” interneta vietnēs. Plašāk par datu aizsardzību sarunu festivālā LAMPA: <https://festivalslampa.lv/lv/festivals/datu-aizsardziba>

//

Kopš 2018. gada rudens kultūrizglītības programma “Latvijas skolas soma” skolēniem nodrošina valsts apmaksātu iespēju regulāri iepazīt Latvijas kultūras vērtības un laikmetīgās izpausmes mūzikā, teātrī, dejā, cirkā, vizuālajā mākslā, kino, arhitektūrā, dizainā, kultūras mantojumā, literatūrā un grāmatniecībā, saistot tās ar mācību saturu. Programmas “Latvijas skolas soma” ietvaros katru mācību semestri vairāk nekā 230 000 skolēnu pieredz vismaz vienu no 5 000 kultūras norisēm. Programmu “Latvijas skolas soma” administrē Latvijas Nacionālais kultūras centrs.

**Plašāk par kultūrizglītības programmu “Latvijas skolas soma”:**

<https://www.latvijasskolassoma.lv/>

<https://www.facebook.com/latvijasskolassoma>

<https://www.instagram.com/latvijasskolassoma/>

<https://x.com/LV_skolas_soma>

<https://www.youtube.com/@latvijasskolassoma>

**Papildu informācijai:**

Inga Bika

Programmas “Latvijas skolas soma”

eksperte komunikācijas jautājumos

Latvijas Nacionālais kultūras centrs

E-pasts: [Inga.Bika@lnkc.gov.lv](mailto:Inga.Bika@lnkc.gov.lv)

Tālr.: (+371) 26443166